Ijtimoiy tarmoqlarda “Taxiatosh IES” AJda yong‘in yuz bergani va buning natijasida Qoraqalpog‘iston Respublikasining aksariyat hududlarida elektr energiyasi uzilishi yuz bergani haqida xabarlar tarqaldi. “Issiqlik elektr stansiyalari” AJ ma’lum qilishicha, “Taxiatosh IES” AJda hech qanday yong‘in va shu kabi favqulodda holatlar yuz bermagan. Ushbu holatni Favqulodda vaziyatlar vazirligi ham tasdiqlagani aytiladi. Kecha, 25 aprel kuni soat 20:46da stansiyadagi ochiq taqsimlovchi qurilmada qisqa tutashuv yuz bergani sababli 1-sonli bug‘-gaz qurilmasi va 1-, 3-sonli turbogeneratorlar avtomatik himoya tizimining ishga tushishi natijasida o‘chib qolgan. Voqea natijasida energouskunalarga hech qanday talafot yetmagan. Soat 21:23da stansiyada ochiq taqsimlovchi qurilmaning ish faoliyati tiklangan. Energobloklar bosqichma-bosqich ishga tushirilib energotizimga ulanmoqda, deyiladi “Issiqlik elektr stansiyalari” matbuot xizmati xabarida.